GRAMMY ผนึก “Netflix” ส่งซีรีย์ดังสู่สมาชิกกว่า 125 ล้านคนทั่วโลก
GRAMMY ผนึก "Netflix" ส่งซีรีย์ดังสู่สมาชิกกว่า 125 ล้านคนทั่วโลก หวังนำวัฒนธรรมไทยสู่สายตาต่างชาติ
19 เม.ย. 2561

บริษัท จีเอ็มเอ็ม แกรมมี่ จำกัด (มหาชน) หรือ GRAMMY เปิดเผยว่า บริษัทได้ประกาศความร่วมมืออย่างเป็นทางการกับ Netflix (เน็ตฟลิกซ์) ผู้นำบริการด้านความบันเทิงทางอินเทอร์เน็ตระดับโลก ในการนำคอนเทนต์ที่หลากหลายซีรีส์กว่า 700 ชั่วโมงไปออกอากาศให้กับสมาชิกของ Netflix (เน็ตฟลิกซ์) กว่า 125 ล้านคนทั่วโลกได้รับชมพร้อมกัน
สำหรับข้อตกลงในครั้งนี้คือการนำซีรีส์ที่ได้รับความนิยมสูงสุดของกลุ่มจีเอ็มเอ็ม แกรมมี่ เช่น Hormones (ฮอร์โมน), Bad Genius (แบด จีเนียส), O-Negative (โอเนกาทีฟ)ฯลฯ เฉกเช่นเดียวกันกับซีรีส์ 11 เรื่องใหม่ที่กำลังจะออกอากาศ อาทิ Girl From Nowhere The Series (เกิร์ล ฟอร์ม โนแวร์ เดอะ ซีรีส์), The Judgement (เดอะ จัดจ์เมนท์)
รวมทั้ง Monkey Twins (มังกี้ ทวิน), Bangkok Love Stories Season 2 (แบงคอก เลิฟ สตอรี่ส์ ซีซัน 2) และ Sleepless Society (สลีปเลส โซไซตี้) ซึ่งจะทยอยออกอากาศให้ได้ชมพร้อมกันทั่วโลกทาง Netflix (เน็ตฟลิกซ์) เร็วๆนี้
ด้าน เอริก้า นอร์ธ Director of International Originals ประจำภูมิภาคเอเชียแปซิฟิก Netflix (เน็ตฟลิกซ์) เปิดเผยว่า “เราเชื่อว่าคอนเทนต์ดีๆ ที่มีความหลากหลายของ จีเอ็มเอ็ม แกรมมี่ จะสามารถเข้าถึงผู้ชมทั่วโลกบนการให้บริการของ Netflix (เน็ตฟลิกซ์) ได้ ซึ่งสมาชิกของ Netflix (เน็ตฟลิกซ์) กว่า 190 ประเทศทั่วโลกจะได้พบกับความสดใหม่ และความน่าตื่นเต้นจากการเล่าเรื่องผ่านซีรี่ส์คุณภาพจากเมืองไทย”
ขณะที่ นายภาวิต จิตรกร ประธานเจ้าหน้าที่บริหาร สายธุรกิจ จีเอ็มเอ็ม มิวสิค GRAMMY เปิดเผยว่า “ความร่วมมือของ จีเอ็มเอ็ม แกรมมี่ กับ Netflix (เน็ตฟลิกซ์) ครั้งนี้ ถือเป็นการเปิดศักราชใหม่และสร้างปรากฎการณ์ครั้งสำคัญให้กับคอนเทนต์จากประเทศไทย เราภูมิใจและตื่นเต้นที่ฝีมือของคนไทย ไม่ว่าจะเป็นนักแสดง คนเขียนบท ผู้กำกับ และทีมโปรดักชั่น จะได้เข้าถึงผู้ชมกว่าล้านคนทั่วโลก 
ยิ่งไปกว่านั้นเรายังรู้สึกตื่นเต้นที่ทีม ครีเอเตอร์ในเครือจีเอ็มเอ็ม แกรมมี่ จะได้นำคอนเทนต์ที่หลากหลายสู่สายตาของผู้ชมทั่วโลกบนแพลตฟอร์มของ Netflix  (เน็ตฟลิกซ์) ซึ่งจะสามารถดึงดูดความสนใจและทำให้ทุกคนทั่วโลกได้รู้จักวัฒนธรรมที่เป็นเอกลักษณ์ของประเทศไทยมากขึ้น”
 